Samgöngu- og sveitarstjórnarráðuneyti

c/o Valgerður B. Eggertsdóttir

Reykjavík, 16. mars 2018

**Efni**

Umsögn *Samtaka um bíllausan lífsstíl* um Frumvarp til umferðarlaga.

**Almennt**

Samtök um bíllausan lífsstíl leggja til að tungutaki frumvarpsins verði breytt á þann máta að fólk sem notar virka samgöngumáta þurfi ekki að líða þolendaskömmun. Of oft er hjólreiðafólk til dæmis hvatt til að fara með gát, ekki bílunum - en það er einmitt af þeim sem mesta hættan stafar. Það er ekki hjólreiðafólk sem veldur slysum, heldur eru það ökumenn sem aka of hratt og gæta ekki að sér.

Orðalag um göngugötur, þar sem enn er gert ráð fyrir bílaumferð, hljómar virkilega einkennilega. Eðli málsins samkvæmt, eða eðli orðsins samkvæmt, hlýtur göngugata að vera hugsuð fyrir gangandi fólk - ekki bíla. Þetta þarf að vera skýrt, göngugötur eiga ekki að innihalda bíla nema þá í undantekningum fyrir flutningsþjónustu fatlaðra eða í neyðaratvikum fyrir viðbragðsaðila.

Sveitastjórnir verða að fá skýrar heimildir til að takmarka umferð í þéttbýli þegar mikil mengunarhætta er yfirvofandi. Þótt að rykbinding geti haft tímabundin áhrif er nauðsynlegt að ráðast að rót vandans sem er of mikil bílaumferð. Hana verður að takmarka, rétt eins og er gert í nágrannalöndum okkar með góðum árangri.

**2. gr**

Skipta út setningunni " Ákvæði laga þessara gilda um umferð á vegum, nema annað sé ákveðið." Og setja í staðinn inn setninguna " Ákvæði laga þessara gilda, nema annað sé ákveðið, um umferð á vegum fyrir einn eða fleiri mismunandi ferðamáta"

**9.gr vistgata**

Tillaga að breytingu "Ökumaður skal sýna gangandi og hjólandi vegfarendum sérstaka tillitssemi og víkja frá þeim" Gangandi/hjólandi vegfarandi má eigi hindra för ökutækis að óþörfu.

**III Kafli 14. Gr**

Tillaga að breytingu " Vegöxl, akbraut og hjólastíg má nota ef gangstétt eða göngustígur er ekki til staðar. Eftir vegöxl, akbraut eða hjólastíg skal að jafnaði gengið við vinstri vegarbrún miðað við göngátt og ekki fleiri en tveir samhliða"

**15. gr**

Tillga að breytingu: Greinin heiti „Ganga yfir akbraut og hjólastíg „ í staðinn fyrir „Ganga yfir akbraut“

Breyta texta í :

Gangandi vegfarandi sem ætlar yfir akbraut, hjólastíg eða sérrein skal hafa sérstaka aðgát gagnvart ökutækjum og reiðhjólum sem nálgast. Hann skal fara yfir akbrautina án óþarfrar tafar.   Þegar farið er yfir akbraut eða hjólastíg skal nota gangbraut ef hún er nálæg. Sama á við um göng og brú fyrir gangandi vegfarendur. Að öðrum kosti skal ganga þvert yfir akbraut eða hjólastíg og að jafnaði sem næst vegamótum

**25. gr – Skylda til að veita öðrum forgang**

Í þessarri grein þarf að taka skýrar fram að hjólandi eiga tvímælalaust réttin til að ferðast beint áfram en ökumaðurinn þarf hins vegar að bíða ef hann er að beygja þvert á hjólarein. Vissulega eiga bæði ökumaður og hjólreiðamaður alltaf að sína gagnkvæma tillitsemi en í þessu tilfelli er það hjólandi sem á réttinn og ökumaður þarf að virða þann rétt.

**VIII Sérreglur fyrir reiðhjól**

**41. gr.**

Það að hjólreiðamenn skulu hjóla í einfaldri röð orkar tvímælis. Ef þetta á að vera inni þarf að taka fram að þetta á bara við sérstakar aðstæður, t.d þegar hjólað er í vegkanti. Eins og þetta er sett upp þarna er eins og fólk sem hjólar t.d. á sérstökum hjólastígi þurfi að hjóla í einfaldri röð.

Að hjólreiðafólki sé bannað að beygja til vinstri hljómar afar einkennilega. Sérstaklega á ljósastýrðum gatnamótum þar sem vinstri beygja á að vera örugg. Sé hún það ekki er það vegna ólöghlýðni ökumanna, ekki hjólreiðafólks, sem á ekki að líða fyrir vankunnáttu annarra.

Fyrir hönd Samtaka um bíllausan lífsstíl,

Björn Teitsson

Lilja G. Karlsdóttir